Jeg kan godt lide hunde. Dog mest min egen, og selv om jeg elsker den højt, har jeg til min store forbavselse (skrevet med et smil) opdaget, at ikke alle har det ligesom mig. Jeg har selv familiemedlemmer, der synes, det er ganske rædselsfuldt at have vores hund på besøg. For os, der har dyr, er det måske svært at forstå, at man ikke bare åbner sit hjem for de firbenede, men hvis man ikke er hundemenneske, er det jo en stor indgriben i hverdagen at placere en hund i en familie, hvis de ikke er interesserede i det. En hund er ekstra arbejde, og ja, den sviner også. Jeg synes ikke helt, man kan sammenligne jeres hund og jeres barnebarn. Jeg er sikker på, at den lille dreng er velkommen hos jer, og I hygger om ham, når han er der, fordi I elsker ham, og så ser man jo gennem fingre med sand og syltetøj i sofaen. Men hunden er ikke ønsket, og det kan sagtens være, din svigerdatter ikke kan lide den. Personligt ville jeg ikke overlade min hund i et hjem, hvor jeg vidste, den var i vejen. Jeg ville finde nogle med hundeerfaring, som gerne vil hundesitte. Prøv på platformen Gudog (det hed tidligere Dogley), hvor du kan finde erfarne hundepassere. Eller prøv i vennekredsen og se, om der er held der. Man kan ikke tvinge folk til at kunne lide hunde. Og jeg synes faktisk ikke, man kan forlange, de skal passe den som en byttehandel for barnebarnet. Jeg håber, I finder en hundevenlig løsning og får en god tur.